רפונזל האנושית: "לעולם לא אסתפר"
הפעם האחרונה בה אלנה קרבצ'נקו הסתפרה הייתה בגיל חמש – ומאז היא לא מוכנה לשקול אפילו שמישהו יקרב מספריים לשיער הארוך והבלונדיני שלה. קרבצ'נקו, אם לשניים בת 33 מאודסה שבאוקראינה סיפרה לאתר הסאן איך כשהייתה נערה גלש שיערה הארוך לאורך גבה, בגיל 20 כבר עבר את מותניה ולקראת גיל שלושים נגע לראשונה ברצפה. בכל מקום אליו היא מגיעה אנשים מכנים אותה "רפונזל האנושית", ונדמה שקרבצ'נקו אוהבת את ההקבלה.
"לכבוד הוא לי שקוראים לי רפונזל", אמרה, וסיפרה שהיא מגדלת שיער מאז שאמה הדגישה באוזניה בתור ילדה כמה חשוב שלילדות יהיה שיער ארוך ויפה: "אמא האמינה מאוד שיופי נשי מגיע מהשיער של האישה. היא אמרה לי שאישה נראית יפה יותר עם שיער ארוך ושלא אסתפר. הקשבתי לה ומהר מאוד הבנתי שהיא צדקה כשראיתי את היופי שבשיער הארוך. אני מאוהבת בשיער שלי ולא נותנת לאיש לקצוץ אותו".
התחזוק של שיער כזה, אומרת רפונזל האנושית, לא כל כך מסובך. "הוא קל לסירוק ולא גורם לי לאי נוחות, אבל אני לא יכולה לחפוף אותו כל יום. אני חופפת פעם בשבוע, כי זה לוקח הרבה זמן לחפוף ולייבש". היא משתמשת רק במסכות ובשמנים טבעיים, ולעולם לא במייבש שיער – במטרה לשמור עליו. בגלל שהיא מועדת על השיער לפעמים, קרבצ'נקו לא הולכת בשיער פזור. למרות שהיא יכולה, היא לא עושה תסרוקות או עיצובי שיער מגוונים, אלא הולכת בדרך כלל רק עם צמה או גולגול סולידי.
"לעולם לא אסתפר", אמרה, "השיער הוא לא רק ביטוי חיצוני שלי. הוא הנשמה שלי, העולם הפנימי שלי, שתמיד יהיה איתי".